KOMISIJOS SPRENDIMAS
2007 m. vasario 1 d.
leidžiantis tam tikroms valstybėms narėms naudoti kitų nei statistikos tyrimų šaltinių informaciją 2007 m. žemės ūkio valdų struktūros tyrimui
(pranešta dokumentu Nr. C(2006) 7173)
(Tik tekstai danų, olandų, anglų, estų, suomių, prancūzų, vokiečių, vengrų, maltiečių, slovėnų ir švedų kalbomis yra autentiški)
(Tekstas svarbus EEE)
(2007/80/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. vasario 29 d. Tarybos reglamentą (EEB) Nr. 571/88 dėl Bendrijos žemės ūkio valdų struktūros tyrimų organizavimo 1988 m.-1997 m. (1), ypač į jo 8 straipsnio 2 dalį,
kadangi:
(1)
Nustatant tirtinus rodiklius, reikėtų pasistengti kiek įmanoma apriboti tyrime dalyvaujantiems respondentams tenkančią naštą. Pagal Reglamento (EEB) Nr. 571/88 8 straipsnio 2 dalį tam tikros valstybės narės paprašė leidimo 2007 m. žemės ūkio valdų struktūros tyrime tam tikriems rodikliams naudoti jau turimą informaciją iš kitų nei statistiniai tyrimai šaltinių.
(2)
Valstybės narės, prašančios leidimo naudoti kitų nei statistinių tyrimų šaltinių duomenis, pateikė Komisijai techninius dokumentus dėl šių šaltinių tinkamumo ir tikslumo. Komisija išnagrinėjo šiuos dokumentus ir nustatė, kad jie atitinka reikalavimus. Todėl reikėtų suteikti valstybių narių prašomus leidimus.
(3)
Ūkio struktūros tyrimų rezultatai yra itin svarbūs bendrajai žemės ūkio politikai. Todėl būtina užtikrinti aukštą informacijos kokybę, ir duomenų, gautų iš kitų nei statistiniai tyrimai šaltinių, naudojimas turėtų būti priimtinas tik tuo atveju, jei šie duomenys yra tokie pat patikimi, kaip statistinių tyrimų duomenys. Todėl valstybių narių turėtų būti pareikalauta imtis būtinų priemonių, reikalingų užtikrinti, kad pateikta informacija būtų tokios pat kokybės, kaip ir statistinių tyrimų informacija, ir pateikti ataskaitas apie kokybę.
(4)
Šiame sprendime nustatytos priemonės atitinka Žemės ūkio statistikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Priede išvardytoms valstybėms narėms yra leidžiama 2007 m. ūkio struktūros tyrime tam tikriems rodikliams naudoti jau turimą informaciją iš kitų nei statistiniai tyrimai šaltinių.
Šie šaltiniai išvardinti šio sprendimo priede.
2. Susijusios valstybės narės imasi būtinų priemonių užtikrinti, kad 1 dalyje nurodyta informacija būtų bent tokios pat kokybės kaip iš statistinių tyrimų gauta informacija.
Valstybės narės įtraukia informacijos kokybės vertinimą į metodologines ataskaitas, kurios teikiamos Komisijai su patikrintais tyrimų duomenimis.
2 straipsnis
Šis sprendimas skiriamas Danijos Karalystei, Vokietijos Federacinei Respublikai, Estijos Respublikai, Liuksemburgo Didžiajai Hercogystei, Vengrijos Respublikai, Maltos Respublikai, Nyderlandų Karalystei, Austrijos Respublikai, Slovėnijos Respublikai, Suomijos Respublikai, Švedijos Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2007 m. vasario 1 d.